钦定古今图书集成/明伦汇编/闺媛典/第335卷 > 曹禋妻周氏
## 钦定古今图书集成/明伦汇编/闺媛典/第335卷 > 曹禋妻周氏

按《蓼花洲闲录》：熙宁末，洛中有人耕于凤凰山，获石
碣，方广二尺馀，乃妇人撰夫志铭云：“君姓曹氏，名禋，
字礼夫，世为洛阳人。三十岁，两举不第，卒于长安道
中。朝廷卿大夫，乡闾故老闻之，莫不哀其孝友睦姻，
笃行能文。何其夭之如是耶？唯儿闻之独不然，乃慰
其母曰：‘家有南亩，足以养其亲；室有遗文，足以教其’”
子，凡累乎阴阳之间者，生死数不可逃，夫何悲喜之
有哉？丙子年三月十八日卒。以其年十月十五日葬于凰凤山之原。予姓周氏，君妻也，归君室八载矣。生
子一人，尚幼。以其恩义之不可忘，故作铭焉。铭曰：其
生也天，其死也天。苟达此理，哀哉何言！其生也浮，其
死也休。终何为哉？慰母之忧。